recursal/SuperWikiNEXT-32B huggingface dataset:
**מילאן קימליקה** (באנגלית: **Milan Kymlicka**; בצ'כית: **Milan Kymlička**, מילאן קימליצ'קה;‏ 15 במאי 1936 - 9 באוקטובר 2008) היה מעבד מוזיקלי, מלחין ומנצח קנדי ממוצא צ'כוסלובקי

היה ידוע בעיקר ביצירות מוזיקליות שיצר עבור סדרות טלוויזיה בשנות ה-90 של המאה ה-20; ביניהן מנגינות הפתיחה של סדרות הטלוויזיה המצוירות המלך בבר והדוב רופרט (Rupert Bear) וסדרות הטלוויזיה "Lassie" ו-"Little Men".

ביוגרפיה
--------

קמילקה נולד בעיר לואוני, במחוז אוסטי נד לבם, צ'כוסלובקיה.

בהמשך עשה תואר באקדמיה לאמנויות הבמה של פראג ובקונסרבטוריון של פראג והיה תלמידו של המלחין והפרופסור למוזיקה הצ'כוסלובקי אמיל הלוביל (Emil Hlobil).

לאחר האביב של פראג קימליקה היגר ב-1968 לקנדה והתיישב באונטריו, טורונטו.

בשנת 1974 קיבל אזרחות קנדית.

הוא נפטר בשנת 2008.

קריירה
------

קמילקה החל את עבודתו כמלחין בארץ המוצא שלו ובשנת 1967 הפיק כ-20 סרטי קולנוע, מופעי בלט, קונצרטים, מופעי סולו לפסנתר ולרביעיית מיתרים.

בתחילת שנות ה-70 של המאה ה-20 החל לעבוד בקנדה כמעבד מוזיקלי ב-CBC (תאגיד השידור הקנדי). באותה שנה עיבד מוזיקלית וניצח את הפילהרמונית של המילטון בליווי זמר הפופ הקנדי איאן תומאס ועיבד מוזיקלית מספר משיריו של תומאס.

בהמשך עיבד מוזיקלית והלחין עבור סרטים, סדרות טלוויזיה ומעל 200 תסכיות ברדיו.
הוא הלחין מנגינות עבור סדרות טלוויזיה ביניהן סדרות טלוויזיה מצוירות לילדים כמו המלך בבר והדוב רופרט.

עבודתו האחרונה הייתה "Závoj tkaný touhami" - חידוש לשיר "Twist in My Sobriety" מתוך אלבומה של הזמרת טניטה טיקרם, עם מילים אחרות מהמקור. השיר נכנס לאלבום "Ohrožený druh", ואותו אלבום זכה להצלחה רבה בצ'כיה והיה לנמכר ביותר בצ'כיה לשנת 2008.

פרסים
-----

בשנת 1990 זכה בפרס ג'יני על מוזיקת הרקע בסרט המלך בבר.

בשנת 1994 היה מועמד בפרס ג'יני על שתי עבודות: "Matusalem" ו-"La vie d'un héros".

בשנת 1996 זכה בפעם השנייה בפרס ג'יני על עבודתו בסרט המוזיאון של מרגרט (Margaret's Museum).

קישורים חיצוניים
----------------

* מילאן קימליקה, במסד הנתונים הקולנועיים IMDb (באנגלית)
* מילאן קימליקה, באתר MusicBrainz (באנגלית)
* מילאן קימליקה, באתר Discogs (באנגלית)
* "Milan Kymlicka". *Encyclopedia of Music in Canada*, Historic Canada
* רשימת יצירות - בקטלוג הרפובליקה הצ'כית

הערות שוליים
------------

1. ↑  RECORDINGS; There's More to Bohemian Music Than Dvorak, ניו-יורק טיימס, 10 ביוני 1990
2. ↑  "This date in musical history, 15 במאי *Canoe.ca*
3. ↑  Larry LeBlanc (2 בדצמבר 1995). *SOCAN Awards Honor Bryan Adams*. *Billboard*. Nielsen Business Media, Inc. pp. 47–. ISSN 0006-2510. `{{cite book}}`:  (עזרה)
4. ↑  הודעה על דבר מותו
5. ↑  *Talent in Action*. *Billboard*. Nielsen Business Media, Inc. 8 ביוני 1974. pp. 17–. ISSN 0006-2510. `{{cite book}}`:  (עזרה)
6. ↑  "Louisa May Alcott’s Little Men". *Variety*, 6 במאי 1998
7. ↑  "In search of sunny days".*Reeling Back*, 17 2017 באוקטובר
8. ↑  "Vecernicek celebrates 40 years". *Radio Prague*, Kate L. Barrette, 14-07-2005

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX1174327
* BnF: cb147977937 (data)
* GND: 1089758065
* ISNI: 0000 0001 1692 4601
* LCCN: no98005721
* MusicBrainz: 53ce2708-f64b-4ab3-8fd4-454c876bed86
* NKC: xx0017095
* SNAC: w62b9jnf
* SUDOC: 250676702
* Trove: 1079347
* VIAF: 101049419
* WorldCat: lccn-no98005721

 |
**מילאן זק"ש** (בסרבו-קרואטית: **Milan Sachs**;‏ 28 בנובמבר 1884, לישוב(אנ'), דרום בוהמיה, האימפריה האוסטרו-הונגרית – 4 באוגוסט 1968, זאגרב, הרפובליקה הפדרלית הסוציאליסטית של יוגוסלביה) היה מנצח אופרה יוגוסלבי ממוצא יהודי אשר ניהל לאורך שנות דור את בית האופרה בזאגרב.

קורות חייו
----------

מילאן זק"ש נולד בעיירה ליישוב אשר בדרום מוראביה (בשטחי צ'כיה המודרנית) במשפחה יהודית. למד נגינת כינור בקונסרבטוריון של פראג וב-1905 הצטרף לתזמורת הפילהרמונית הצ'כית. בין 1907 ל-1910 ניגן ככנר ראשי בתזמורת תיאטרון בלגרד. בהמשך, לימד מוזיקה בנובי סאד וב-1911 החל לנצח על האופרה של זאגרב. ב-1920 ניצח לראשונה על האופרה "יָאנוּפָה" מאת לאוש יאנאצ'ק. ב-1932 מונה למנהל המוזיקלי של האופרה בברנו. ב-1936 ניצח בהצגת הבכורה של הסימפוניה מספר 1 של אנטונין דבוז'אק שנחשבה לאבודה, והתגלתה באקראי ב-1923. ב-1938 סיים את תפקידו בברנו ושב לזאגרב.

הוא נחשב לבכיר המוזיקאים היהודים בזאגרב. ב-1930 ניצח לראשונה בזאגרב על האופרה פרסיפל מאת ריכרד וגנר. במהלך מלחמת העולם השנייה לאחר כיבוש ממלכת יוגוסלביה על ידי גרמניה הנאצית וכינון ממשלת הבובות של האוסטאשה הוחל ברדיפות יהודים. מילאן זק"ש המיר את דתו לנצרות קתולית כדי להיחלץ מאימת הרדיפות וזכה לחסות של השלטונות.

לאחר תום המלחמה, ב-1945 מונה לנשיא החברה הקרואטית למוזיקאים. כמו כן מונה למנהל בית האופרה של זאגרב ועסק בשיקום ובהרחבת בית האופרה. במקביל שימש ככנר ראשי בתזמורת הסימפונית של העיר. הוא ניהל את האופרה של זאגרב עד 1955. ב-1968 הלך מילאן זק"ש לעולמו והוא בן 83. רחוב וגן ילדים בזאגרב נושאים את שמו.

הערות שוליים
------------

1. ↑  תעתוק שם המשפחה לעברית נקבע לפי: **הקהילה היהודית בזאגרב**, בתוך: צבי לוקר (עורך), פנקס הקהילות - יוגוסלאוויה, הוצאת יד ושם, ירושלים, 1988, עמוד 134.
2. ↑  מילאן זק"ש, המנצח שעל סיפור חייו אפשר לכתוב ספר, באתר operaplus.cz (בצ'כית).
3. ↑  מילאן זק"ש, באתר zbl.lzmk.hr (בקרואטית).
4. ↑  Nikola Batušić, Asja Petrović, Branko Gavrin, Hrvatsko narodno kazalište u Zagrebu, ‏Zagreb Croatian National Theatre, 1860-1985, 1985.
5. ↑  מילאן זק"ש, באתר "האנציקלופדיה הקרואטית" (בקרואטית).

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16420970r (data)
* ISNI: 0000 0000 5566 469X
* LCCN: no89016886
* NKC: ola200202675
* SNAC: w68j0pdg
* VIAF: 46318015
* WorldCat: lccn-no89016886

 |
**ג'ון מ. דייוויס** (באנגלית: **Jon M. Davis**) הוא קצין אמריקאי בדימוס בדרגת לוטננט גנרל, בתפקידו האחרון שירת כסגן מפקד לענייני תעופה של חיל הנחתים.

ביוגרפיה
--------

דייוויס נולד באורצ'רד פארק שבמדינת ניו יורק. למד לתואר ראשון בקולג' אלגייני שבפנסילבניה והצטרף לתוכנית הכשרת מפקדי המחלקות של חיל הנחתים. תחילה היה בתוכנית לקציני חי"ר אך בשנתו האחרונה בקולג' הועבר לתוכנית הכשרת קציני תעופה. 

סיים קורס טיס בספטמבר 1982 ושובץ בטייסת 203 להכשרה על מטוסי ‏AV-8A הרייר. שירת כטיס הרייר בטייסת 231, כמדריך טיסה בטייסת 203 וקצין מבצעים בטייסת 223. בשנים 1988–1991 שירת בחיל האוויר המלכותי במסגרת תוכנית חילופי קצינים, הוא עבר אימונים באנגליה והוצב בגוטרסלו שבגרמניה בטייסת 3 של חיל האוויר המלכותי. בשנים 1991–1994 שירת כמדריך בטייסת האימונים הראשונה של פיקוד האימונים וההדרכה של חיל הנחתים באריזונה. 

בשנים 1998–2000 פיקד על טייסת 223. במהלך מלחמת עיראק שירת כעוזר קצין אג"ם של כנף הנחתים השלישית. ב-2003 מונה לסגן מפקד טייסת האימונים הראשונה וב-2004 מונה למפקדה. במהלך שירותו בתפקיד זה הוצב בעיראק כמפקד גף בכנף הנחתים השלישית. בשנים 2006–2008 שירת כסגן מפקד המפקדה המשותפת ללוחמת רשת בפיקוד האסטרטגי של ארצות הברית. ב-2008 מונה לעוזר הסגן לענייני תעופה במטה חיל הנחתים. 

ביולי 2010 מונה למפקד כנף הנחתים השנייה שהשתתפה במלחמת אפגניסטן. במאי 2012 קודם לדרגת לוטננט גנרל ומונה לסגן מפקד פיקוד הסייבר של ארצות הברית. ביולי 2014 מונה לסגן מפקד לענייני תעופה במטה חיל הנחתים ושירת בתפקיד עד 2017. 

במהלך שירותו רשם למעלה מ-4,500 שעות טיסה על מטוסי AV-8A הרייר, נורת'רופ F-5, ו-F/A-18 הורנט. כמו כן שימש טייס משנה במגוון מסוקי חיל הנחתים ובמטוסי התדלוק של החיל. הוא עוטר במדליית השירות המצוין של המודיעין הלאומי, פעמיים בלגיון ההצטיינות, פעמיים במדליית השירות העילאי של מחלקת ההגנה ושלוש פעמים במדליית השירות הראוי לשבח.

דייוויס בעל תואר שני מאוניברסיטת חיל הנחתים ותואר שני במדיניות ציבורית בינלאומית מאוניברסיטת ג'ונס הופקינס. הוא נשוי לקרול והם הורים לשני בנים שמשרתים גם הם בחיל הנחתים.

קישורים חיצוניים
----------------

ויקישיתוף מדיה וקבצים בנושא **ג'ון דייוויס** בוויקישיתוף
* ביוגרפיה באתר חיל הנחתים
* New commanding general shares priorities for 2nd Marine Aircraft Wing, אתר חיל הנחתים, 19 באוגוסט 2010
בית מס' 3, השרידים של אחד הבתים ביישוב הנאוליתי מהם ניתן להשקיף על לוך האראי
**בארנהאוס** (באנגלית: **Barnhouse Settlement**) הוא יישוב נאוליתי שהתגלה ב-1984 על חוף לוך האראי, אורקני, סקוטלנד, במרחק קצר מהאבנים הניצבות בסטנס. במגרשים העיקריים נמצאו עד כה 15 בתים הדומים לסקארה ברי בכך שיש להם קמין מרכזי, מיטות הבנויות כנגד הקירות ושידות, אך שונים בכל שהם ככל הנראה היו מפוזרים ולא מקובצים. במקום נמצאו כלי חרס טיפוסיים, בדומה לאבנים הניצבות של סטנס וסקארה ברי. כמו כן, במקום נמצאו גם סלעי חלמיש, כלי אבן ואבן נוספת הדומה לזכוכית געשית שככל הנראה הובאה מהאי אראן.

בבניין הגדול ביותר יש חדר ששטחו 7 מ"ר, קירות בעובי 3 מטרים וכניסה הפונה לכיוון צפון-מערב כך שהאור בשעת הדמדומים יפול בדיוק על המעבר הפנימי. החדר דומה לקטקומבה.

ניתן להגיע לאתר באמצעות דרך ציבורית המתחילה באבנים הניצבות בסטנס.

קישורים חיצוניים
----------------

ויקישיתוף מדיה וקבצים בנושא **בארנהאוס** בוויקישיתוף
* האבנים הניצבות של סטנס, אורקני (באנגלית)
* Orkneyjar - היישוב הנאוליתי בארנהאוס
* סקוטלנד העתיקה - היישוב הנאוליתי בארנהאוס (באנגלית)
* בארנהאוס, באתר אנציקלופדיית ההיסטוריה העולמית (באנגלית)
**קרל לודוויג נואה באנצר** (בגרמנית:  **Carl Ludwig Noah Bantzer**‏; 6 באוגוסט 1857 – 19 בדצמבר 1941) היה צייר, פרופסור באוניברסיטה וסופר אמנות שהושפע מאוד מהאימפרסיוניזם.

ביוגרפיה
--------

אביו היה היינריך באנצר (1809–1863), וטרינר. לאחר מות האב, העבירה אמו את המשפחה למרבורג, שם למד בגימנסיה היוקרתית פיליפינום. בהמשך למד באקדמיה לאמנויות בברלין. ב-1884 וב-1885 הוא היה בשוולם, שם עבד עם הצייר וילהלם קלאודיוס, מדרזדן. הוא בילה גם בטרייזה, וצייר דיוקנאות של נכבדים מקומיים ואנשים בתלבושת מסורתית.

אשתו הראשונה, קלייר, נפטרה בשנת 1887, וילדה את בנם ארנולד. לאחר מותה נסע לוילינגהאוזן, שם התיידד עם האמנים הרמן קטלהון ואדולף לינס. הוא היה חוזר לשם מדי קיץ במשך שנים רבות. בשנת 1890 שהה בפריז מספר חודשים. בשנה שלאחר מכן הוא היה בדרזדן.

בשנת 1893 הוא נסע למסע לימודים ממושך עם וילהלם גאורג ריטר, וביקר ברחבי מרכז גרמניה. לאחר שלא הצליח למצוא רעיונות מתאימים לעבודתו, חזר לוילינגסאוזן. בשנת 1896 פורקה ונבנתה מחדש כנסיית העץ הישנה במרבורג, שתשמש אותו כסטודיו. באותה שנה הוא מונה לפרופסור באקדמיה לאמנויות של דרזדן.

הוא התחתן בשנית בשנת 1899 עם הלן פרנסיס דרבישיר (1874–1953). בנישואין אלה נולדו חמישה ילדים, ביניהם מריגארד באנצר, מאיירת ספרי ילדים שנישאה לקריקטוריסט E. O. Plauen, וקרל פרנסיס באנצר (1900–1945), שגם הפך לצייר. קרל פרנסיס, היה אביו של השחקן כריסטוף באנצר והמוזיקאי קלאוס באנצר.

משנת 1903 הוא היה חבר בהתאחדות האמנים הגרמנים. שנה אחר כך, השתתף בתערוכה הראשונה שלהם עם הזצסיון במינכן. בשנת 1909 הפך קורט שוויטרס לאחד מתלמידיו.

בשנת 1918 הוא מונה למנהל בית ספר לאמנות בקאסל, תפקיד אותו מילא עד 1923.

הוענקה לו מדליית גתה לאמנות ומדע בשנת 1937. באותה תקופה, הפרסים נבחרו באופן אישי על ידי אדולף היטלר שנתיים לאחר מכן, הוא היה מועמד לפרס הלאומי הגרמני לאמנות ומדע. את ביקורו האחרון בוילינגסאוזן הוא קיים ממש לפני מותו, בשנת 1941.

בית ספר בזיגנהיין נושא את שמו. בשנת 2015 הוקם בחצר בית הספר פסל של דמותו, שיצר אוולד רומף .

גלריה
-----

* דיוקן אמי לייזנרדיוקן אמי לייזנר
* טקס דתי בהסןטקס דתי בהסן
* ריקודיםריקודים
* בקבר סנט אליזבתבקבר סנט אליזבת

קישורים חיצוניים
----------------

ויקישיתוף מדיה וקבצים בנושא **קרל באנצר** בוויקישיתוף

הערות שוליים
------------

1. ↑  kuenstlerbund.de: Mitglieder seit 1903/Ordentliche Mitglieder Bantzer, Carl
2. ↑  Andreas Bantzer: Carl Bantzer, ein Leben in Briefen. Vereinigung Malerstübchen Willingshausen, 1998

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007423811405171
* BnF: cb14968838b (data)
* GND: 118506439
* ISNI: 0000 0001 0783 7645
* KulturNav: 1c5e68d2-b6dd-4693-8fa6-4639553dc3d4
* LCCN: nr93024040
* NKC: xx0253440
* RKD: 4239
* SUDOC: 111141893
* ULAN: 500020257
* VIAF: 74124452
* WorldCat: lccn-nr93024040

 |
**באריוני דלתא** הם משפחה של חלקיקים תת- אטומיים, המורכבים משלושה קווארקים: קווארק למעלה (u) או קווארק למטה (d). קיימים ארבעה באריוני דלתא קרובים אחד לשני: ++Δ (מורכב מהקווארקים uuu), Δ+ (מורכב מ- uud), Δ0 (מורכב מ- udd), ו- -Δ (מורכב מ- ddd). באריונים אלו נושאים בהתאמה מטען חשמלי של -1 e, 0 e, +1 e, +2 e. לבאריוני הדלתא מסה של 1232 MeV/c2, ספין 3/2 ואיזוספין 3/2. חלקיקי ה- +Δ (uud) וה- Δ0 (udd) הם העירור בעל המסה הגבוהה יותר של הפרוטון (N+, uud) והנייטרון (udd,N0) בהתאמה. למרות זאת, ל- ++Δ ול- -Δ אין נוקלאונים תואמים באופן ישיר.

המצבים בוססו בניסויים שנערכו בציקלוטרון שבאוניברסיטת שיקגו ובסינכרו-ציקלוטרון שבמכון הטכנולוגי קרנגי מלון שבפיטסבורג באמצע שנות החמישים, תוך שימוש בפאיונים חיוביים מואצים על יעדי מימן.  קיומו של ה- ++Δ, עם מטענו יוצא הדופן, היווה רמז מכריע בפיתוח מודל הקווארק.

מצבי באריוני הדלתא המוזכרים כאן הם רק העירורים הקוונטיים בעלי המסה הנמוכה ביותר של הפרוטון והנייטרון. במסות גדולות יותר, מופיעים מצבי דלתא נוספים, כולם בעלי איזו-ספין 3/2, אך עם מספרי ספין קוונטי של 1/2, 3/2, 5/2..... 11/2. בנוסף, קיימים אנטי- חלקיקי דלתא עם מטען מנוגד, המורכבים מאנטי- קווארקים תואמים.

היווצרות ודעיכה
---------------

מצבי הדלתא נוצרים כאשר חלקיק כגון פוטון או פאיון בעלי אנרגיה מספקת פוגע בפרוטון או נייטרון, או על ידי התנגשות של צמד נוקלאונים בעלי אנרגיה מספקת.

כל באריוני הדלתא שמסתם סביב 1232 MeV דועכים במהירות באמצעות הכוח החזק לנוקלאון (פרוטון או נייטרון) ולפאיון עם מטען הולם. ההסתברויות היחסיות של המטענים הסופיים האפשריים מתקבלות על ידי צימוד האיזוספין התואם להם. באופן נדיר יותר ואיטי יותר, ה- +Δ מסוגל לדעוך לפרוטון ולפוטון וה- Δ0 מסוגל לדעוך לנייטרון ולפוטון.

|  |
| --- |
| באריוני דלתא |
| שם החלקיק | סימון | קווארקים מרכיבים | מסהs

(MeV/c2) | I−3 | JP | Q (e) | S | C | B′ | T | תוחלת החיים

(s) | לרב דועך ל.. |
| דלתא | ++Δ

(1232) | u

u
u | 1232±2 | +3⁄2 | 3⁄2+ | +2 | 0 | 0 | 0 | 0 | (5.63±0.14)×10−24[a] | p+

+
π+ |
| דלתא | +Δ

(1232) | u

u
d | 1232±2 | +1⁄2 | 3⁄2+ | +1 | 0 | 0 | 0 | 0 | (5.63±0.14)×10−24[a] | π+

+
n0
, או
π0
+
p+ |
| דלתא | Δ0
(1232) | u

d
d | 1232±2 | −1⁄2 | 3⁄2+ | 0 | 0 | 0 | 0 | 0 | (5.63±0.14)×10−24[a] | π0

+
n0
, או
π−
+
p+ |
| דלתא | -Δ

(1232) | d

d
d | 1232±2 | −3⁄2 | 3⁄2+ | −1 | 0 | 0 | 0 | 0 | (5.63±0.14)×10−24[a] | π−

+
n0 |

הערות שוליים
------------

1. ↑  Anderson, H. L.; Fermi, E.; Long, E. A.; Nagle, D. E. (1 March 1952). "Total Cross Sections of Positive Pions in Hydrogen". Physical Review. 85 (5): 936.
2. ↑  Hahn, T. M.; Snyder, C. W.; Willard, H. B.; Bair, J. K.; Klema, E. D.; Kington, J. D.; Green, F. P. (1 March 1952). "Neutrons and Gamma-Rays from the Proton Bombardment of Beryllium". Physical Review. 85 (5): 934.
3. ↑  Ashkin, J.; Blaser, J. P.; Feiner, F.; Stern, M. O. (1 February 1956). "Pion-Proton Scattering at 150 and 170 Mev". Physical Review. 101 (3): 1149–1158.
4. ↑  J. Beringer et al. (2013): Particle listings – Δ(1232)
**קרל ארפ** (בגרמנית: **Carl Arp**;‏ 3 בינואר 1867 – 6 בינואר 1913) היה צייר נוף גרמני.

ביוגרפיה ועבודה
---------------

קרל ארפ ידוע בעיקר כצייר נוף, חבר מייסד בקואופרטיב האמנות שלזוויג-הולשטיין ונציג בית הספר לציור של ויימאר. משנת 1886 למד ארפ אצל תאודור האגן ולאופולד פון קלקרוט בבית הספר לאמנות בוימאר. לאחר מכן, ואז בילה כמה שנים באיטליה.

הוא נחשב לאחד הנציגים העיקריים של גישת - "plein air" (אנ'), כלומר של ציור בחוץ.

בשנת 1891 הוא חזר ללימודיו בויימאר, אך עזב את בית הספר לאמנות בשנת 1894 ללא תואר לאחר מכן עבד במקומות שונים, כולל בקיל ובויימאר, ערך טיולים רבים. בשנת 1912 הוענק לו תואר פרופסור.

ארפ לימד בקיל ובויימאר והציג תערוכות במינכן, ברלין ודיסלדורף.

עבודותיו של ארפ הן בדרך כלל ציורי שמן וצבעי מים של נופים גרמניים עם מוטיבים מביתו בשלזוויג-הולשטיין - הוא צייר בגוטמונד בשנת 1892 - ופיורד קיל, כמו גם ממסעותיו לדרום גרמניה, האלפים ואיטליה.

ארפ היה בן דודו של הצייר, הפסל והמשורר הנס ארפ, והיו לו קשרי ידידות עם כריסטיאן רולפס.

במהלך מלחמת העולם השנייה נקראה על שמו ספינה, שהוטבעה על ידי חיל האוויר מול דנקירק והפכה שוב לכשירה לשיט.

גלריה
-----

* 
* 
* 
*

קישורים חיצוניים
----------------

ויקישיתוף מדיה וקבצים בנושא **קרל ארפ** בוויקישיתוף

הערות שוליים
------------

1. ↑  Wolff-Thomsen et al.: Vertreter der Schleswig-Holsteinischen Kunstgenossenschaft Carl Arp – Jacob Alberts – Ludwig Dettmann – Georg Burmester – Helene Gries-Danican. In: Ich muss ja – sammeln! Die Kunstsammlung des Malerfreundes, Wagnerianers und Arztes Dr. Paul Wassily (1868–1951) in Kiel, Gesellschaft für Kieler Stadtgeschichte, Ludwig, Kiel, 2006 מסת"ב 978-3-93771941-2, S. 85 ff
2. ↑  Carl Arp - Artworks and biography | Galerie Paffrath, www.galerie-paffrath.de

|  |  |
| --- | --- |
| בקרת זהויות עריכת הנתון בוויקינתונים | 
* GND: 101302852X
* ISNI: 0000 0001 2031 1621
* LCCN: no2017096321
* RKD: 2588
* ULAN: 500066858
* VIAF: 96142755
* WorldCat: lccn-no2017096321

 |
זאב פרנק בטקס קבלת פרס עמינוח על ספרו-מחקרו דבר-קטן בבית ציוני אמריקה בתל אביב, ל' ניסן ה'תשע"ג, 10 באפריל 2013
זאב פרנק ופרופ' נוח עמינוח בטקס פרס עמינוח
**זאב פרנק** (נולד בי"א בתשרי ה'תשט"ז, 26 בספטמבר 1955) הוא חוקר תלמוד, חידונאי ותשבצאי ישראלי.

קורות חייו
----------

נולד בירושלים, בן למשפחת פרנק, מצאצאי הרב יהודה לייב פרנק. למד והתחנך בצעירותו בתלמוד תורה חיי עולם, בתלמוד תורה עץ חיים ובישיבה קטנה תפארת צבי. לאחר מכן למד בישיבה הגדולה כנסת חזקיהו שבכפר חסידים.

במשך כעשרים שנה עסק בהסעדה (קייטרינג) ובעסקי תיווך נדל"ן, ובשלב מאוחר יותר בחייו (גיל 40 לערך) פתח בקריירה של חידונאי ותשבצאי בתחנת הרדיו ערוץ 7 ("שבע מי יודע"), ברדיו קול חי, ובעיתונים יום השישי, לעניין, עולם החסידות, משפחה, בשבע, פנימה ועוד.

במקביל לא זנח את לימודי הגמרא, אך בחר ללמוד גמרא תוך שילוב הכלים שרכש בישיבה עם כלי מחקר שאופיים מדעי, וכך השלים מחקר מקיף על אפיונם של אביי ורבא בהסתמך על 428 מחלוקותיהם והאגדות הרבות אודותם בתלמוד הבבלי. בהמשך ערך והוציא לאור מחקרים דומים על דמויותיהם של האמוראים רב ושמואל וכן על האמוראים רבי יוחנן וריש לקיש.

פרס עמינח
---------

בתאריך 10 באפריל 2013 (ל' בניסן ה'תשע"ג) הוענק לזאב פרנק פרס עמינח בטקס שנערך בבית ציוני אמריקה בתל אביב, על ספר המחקר שלו "דבר-קטן". בנימוקי ההחלטה על קבלת הפרס כתבו השופטים:

> 
> הרב זאב פרנק בדק את מחלוקותיהם של אביי ורבא, בירר בכל מחלוקת מה יסוד סברתם... ולאחר שניתח את ארבע מאות עשרים ושמונה המחלוקות הוא מצא כי אכן יש מאפיינים קבועים בשיטתו של כל אחד מהם... דרכי השוואה מקובלים במחקר התלמוד, אע"פ כן יש כאן חידוש רב... נעשתה כאן עבודת מחקר גדולה וראויה, ועל כל אלה מצאנו להעניק לרב זאב פרנק את פרס עמינח לשנת תשע"ג.  
> על זה באנו על החתום: פרופ' נח עמינח - יו"ר, ד"ר יעל לוין, ד"ר יוסי שרביט
> 
> 
> 
>

ספריו
-----

* **הזיידע** - ביוגרפיה של חייו של הרב אליהו חיים רוזין, מקומם חסידות ברסלב בירושלים, וסבו של המחבר מצד אימו.
* **תורתך שעשועי** - אסופה של למעלה מ-3000 חידות ושעשועי לשון על התורה על סדר פרשות השבוע, כפי ששודרו ברדיו ערוץ-שבע על ידו בתוכנית "שבע מי יודע" בין השנים תשנ"ו-תשס"ד (1996–2004).
* **משבצות זהב** - אסופה של מאות תשבצים ושעשועונים על התורה, על סדר פרשות השבוע, שחוברו על ידו ופורסמו בעיתונים וכתבי-עת שונים.
* **דבר קטן** - אפיונם של האמוראים אביי ורבא מבעד למאות מחלוקותיהם (428) והאגדות הרבות אודותיהם בתלמוד הבבלי.
* **אביי ורבא** - עריכה ועיבוד מחדש למחקר על אביי ורבא כנ"ל בספר הקודם "דבר קטן".
* **רב ושמואל** - אפיונם של האמוראים רב ושמואל מבעד למאות מחלוקותיהם (349) והאגדות הרבות אודותיהם בתלמוד הבבלי.
* **רבי יוחנן וריש-לקיש** - אפיונם של האמוראים רבי יוחנן וריש-לקיש מבעד למאות מחלוקותיהם (355) והאגדות הרבות אודותיהם בתלמוד הבבלי והירושלמי.

קישורים חיצוניים
----------------

ויקישיתוף מדיה וקבצים בנושא **זאב פרנק** בוויקישיתוף
* "פרס עמינח" לחידונאי זאב פרנק, באתר ערוץ 7
* אתר האינטרנט של זאב פרנק
* מאמר של זאב פרנק ב- hakira = "חקירה" ארצות הברית
* זאב בן צבי פסח פרנק (1955-), דף שער בספרייה הלאומית

הערות שוליים
------------

1. ↑   זאב פרנק - דבר קטן, סרטון באתר יוטיוב

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007463026005171
* LCCN: n2006067574
* VIAF: 9278600
* WorldCat (עם VIAF): 9278600

 |
איור מהמאה ה-18 של אדם העוסק בדאוזינג המנסה לאתר מי תהום
**דאוזינג** היא שיטה פסאודו־מדעית שנויה במחלוקת לאיתור מי תהום, מתכות, אבני חן, נפט, קברים, וחפצים או חומרים אחרים הנמצאים מתחת לפני האדמה.

האנשים העוסקים בתחום משתמשים לרוב בענף או במוט בצורת האותיות V,‏ Y או L, אם כי ישנם כאלה המשתמשים בציוד אחר, או שלא משתמשים בציוד כלשהו. 

אין כל ראיות המוכיחות את יעילותה של פרקטיקה זו.

היסטוריה
--------

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
בשנות ה-60 המאוחרות, במהלך מלחמת וייטנאם, השתמשו חלק מיחידות המרינס בצבא ארצות הברית בדאוזינג במטרה לנסות ולאתר אמצעי לחימה ומנהרות.

לטענתו של הבדרן הישראלי אורי גלר, הטוען כי הוא מדיום בעל כוחות על-טבעיים, הוא עבד תקופה אצל חברה ששכרה את שירותיו לצורך מציאת נפט, זהב ומינרלים שונים.

במהלך 1986, כאשר 31 חיילים נעלמו לאחר שאירעה מפולת שלגים במהלך תרגיל שביצעה נאט"ו בנורווגיה, הצבא הנורווגי ניסה לאתר את החיילים שנקברו במפולת באמצעות דאוזינג.

מכשור
-----

* מוט עשוי מתכת או עץ בצורת האות "V" או "Y"
* שני מוטות מתכת בצורת "L" שהעוסק בדאוזינג מחזיק בשתי ידיו
* מטוטלת

* שני מוטות מתכת בצורת האות "L"שני מוטות מתכת בצורת האות "L"
* אדם מגרמניה שעסק בדאוזינג מחזיק בתצלום במוט מתכת בצורת האות "V"אדם מגרמניה שעסק בדאוזינג מחזיק בתצלום במוט מתכת בצורת האות "V"
* מטוטלתמטוטלת

ראו גם
------

ADE 651

קישורים חיצוניים
----------------

* | מיזמי קרן ויקימדיה |
| --- |
| ויקימילון ערך מילוני בוויקימילון: **דאוזינג** |
| ויקישיתוף תמונות ומדיה בוויקישיתוף: **דאוזינג** |
* סרטון מ-1954 של אישה בריטית שעסקה בדאוזינג לצורך איתור מי תהום
* The Matter of Dowsing - מאמר משנת 1999 אודות דאוזינג מאת הקוסם והספקן המדעי ג'יימס רנדי
* The Skeptics Dictionary - כולל פרטים אודות ניסויים מדעיים שונים.
* הפרק "Water, Water Everywhere" בסדרה "Scientific American Frontiers" של PBS - פרק העוסק בדאוזינג
* דאוזינג, באתר אנציקלופדיה בריטניקה (באנגלית)

הערות שוליים
------------

1. ↑  Mine
2. ↑

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007555977305171
* GND: 4048157-8
* LCCN: sh85110382
* NKC: ph1043542

 |
**זאב צפון-מערבי** הידוע גם כ**זאב מקנזי**, **זאב עץ אלסקה**, **זאב עץ קנדי** או **זאב עץ צפוני** (שם מדעי: ***Canis lupus occidentalis***) הוא תת-מין של זאב אפור החי בחלקיה הצפוניים של אמריקה הצפונית, בצפון ארצות הברית המערבית, מערב קנדה ובאלסקה וככל הנראה הוא הגדול ביותר שבזאבים ובכלל בבני משפחת הכלביים.

תיאור ומשקל
-----------

זאב זה נמדד כמגיע למשקל הרב ביותר של זאבים, קרוב לתת-מינים זאב אירואסייתי וזאב פנים-אלסקה (Canis lupus pambasileus), שלעיתים נכלל בתת-מין זה. מדידות שנערכו בקולומביה הבריטית לזאבים מראים שטווח משקלם נע בין 38.6-61.4 ק"ג, כשהנקבות הגיעו למשקל 42.5 ק"ג והזכרים ל-51.1 ק"ג, ובפארק ילוסטון הנקבות הגיעו למשקל ממוצע של 43.4 ק"ג והזכרים ל-50 ק"ג בממוצע. האורך הממוצע של הזכרים הוא 68-91.5 ס"מ ולמשקל 45-66 ק"ג בעוד הנקבות מגיעות לאורך ממוצע של 35-50 ס"מ ולמשקל ממוצע של 36-59 ק"ג.

הזאבים הללו בעלי פרווה אפורה ולעיתים חומה כהה והם בעלי רגליים ארוכות ופרווה עבה על גופם כדי לבודד את החום והם בעלי אוזניים וחוטם קצרים יותר וראש מעוגל יותר כהתאמה לחיים בקור.

צייד
----

הזאבים הם טורפי-על הניזונים מציד של חיות גדולות כמו אייל קנדי. הציד מתבצע בעיקר בריצה ממושכת ומתישה, בה נבחרים הפריטים הרכים והחלשים ומחוסלים בידי פיות רבים המבתרים אותם. מחקר שהתבצע בפארק ילוסטון מעריך ש-50% מפרטי האיילים החולים והחלשים נטרפים בידיהם.

הזאבים יצודו גם מינים גדולים כמו אייל קורא או ביזונים, אשר מספקים יחדיו מזון גדול לכל הלהקה. עם זאת בעת ציד של חיות אלה הזאבים חייבים להיזהר מכיוון שעקב משקלם העצום הם יכולים להרוג זאב בקלות. 

פעילות הזאבים מספקת מזון לאוכלי נבלות אמריקאים כמו עורבים, עיטמים, דובי גריזלי, דובים שחורים וקויוטים.

קישורים חיצוניים
----------------

ויקישיתוף מדיה וקבצים בנושא **זאב צפון-מערבי** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ITIS
* GBIF
 |
**גיא גרימלנד** (נולד ב-9 ביוני 1973) הוא עיתונאי ובלוגר ישראלי, המשמש דובר חברת "אינטל ישראל". בעבר היה הכתב הטכנולוגי של TheMarker.

ביוגרפיה
--------

למד בתיכון חדש בהרצליה. הוא בוגר אוניברסיטת בן-גוריון בנגב בפסיכולוגיה.

בין השנים 2002–2004 היה עורך ב-MSN ישראל ובשנים 2004–2006 היה עורך ב"אנשים ומחשבים". בין השנים 2006–2012 היה כתב ב-TheMarker בנושאי טכנולוגיה, היי-טק, סטארט-אפים, והון סיכון וכלכלה.

החל משנת 2012 משמש כדובר חברת אינטל ישראל.

תושב ראש העין. נשוי לשרי קסל גרימלנד, מרפאה בעיסוק.

קישורים חיצוניים
----------------

ויקישיתוף מדיה וקבצים בנושא **גיא גרימלנד** בוויקישיתוף
* גיא גרימלנד, ברשת החברתית LinkedIn
* גיא גרימלנד, סרטונים בערוץ היוטיוב
* אודות גיא גרימלנד, באתר about.me (באנגלית)
* כתבות של גיא גרימלנד, באתר דה-מרקר
* כתבות של גיא גרימלנד, בבלוג הטכנולוגיה, גיקטיים
* גיא גרימלנד, כרטיס לכיוון אחד, באתר העין השביעית, 15 בפברואר 2010

הערות שוליים
------------

1. ↑  יוסי הטוני, ‏העיתונאי גיא גרימלנד מונה לדובר אינטל ישראל , באתר "אנשים ומחשבים", 22 במרץ 2012
**אגם מנגואה** (בספרדית: **Lago de Mangua**, נהגה: [maˈnaɣwa]; ידוע גם כאגם קסולוטלן, בספרדית: **Lago Xolotlan**) הוא אגם בדרום מערב ניקרגואה, בסמוך לעיר הבירה מנגואה ששוכנת לחופו הדרום המערבי של האגם.

מאפיינים
--------

האגם מכיל מים מתוקים והוא נוצר בעקבות פעילות טקטונית, הוא ממוקם בגובה של 39 מ' מעל פני הים ומשתרע על פני שטח של 1,024 קמ"ר, אורכו המקסימלי הוא 65 ק"מ ורוחבו המקסימלי הוא 58 ק"מ ועם עומק ממוצע של 9.5 מטרים ועומק מרבי של 20 מטר הוא תופס את מקומו כאגם השני בגודלו בניקרגואה ובמרכז אמריקה כולה.

הוא מוזן על ידי הנהרות סינקפה ווייאחו, ומקושר באמצעות נהר טיפיטפה עם אגם ניקרגואה ששוכן כ 35 ק"מ דרומית-מזרחית אליו, חיבור שנקטע בשנת 1910 עם ירידה במפלס האגם, וחזר ב-1998 לאחר שהוריקן מיץ' העלה את מפלס האגם ואיפשר לו לזרום לעבר אגם ניקרגואה בחזרה.

על שפת אגם מנגואה ממוקם הר הגעש מומוטומבו, שגובהו 1280 מ'. צורתו של האגם אליפטית, כשרק חצי האי צ'יליטפה קוטע את הפרופיל שלו, מצפון-מערב לצ'יליטפה נמצא האי הראשי של האגם, מומוטומביטו.

מקור השם
--------

אגם מנגואה קיבל את שמו בדומה לאגם ניקרגואה על ידי הכובשים הספרדים שהגיעו במאה ה-16, משילוב המילים מנגו (Mangue) הכינוי אותו נתנו הספרדים לשבטי המנקמה (Mánkeme) שחיו באזור ואגואה (מים).

הצפות
-----

מפלס אגם מנגואה עולה משמעותית באירועי גשם קיצוניים. מפלס המים הגבוה ביותר נרשם במהלך הצפה שאירעה בשנת 1933.

במהלך ההוריקן מיץ' שפקד את מרכז אמריקה ב-1998 עלה מפלס האגם ב-3 מטרים וזרע הרס רב בבתים של אלו הגרים סביבו. שיטפון גדול עוד יותר התרחש בספטמבר-אוקטובר 2010. ומאז, העיר אסרה על מגורים באזורים שגובהם מתחת לגובה של 42.76 מטר מעל פני הים המועדים לשיטפונות.

זיהום
-----

אגם מנגואה תואר על ידי כמה חוקרים כ"אגם המזוהם ביותר במרכז אמריקה". האגם זוהם קשות, בעיקר עקב הזרמת שפכים במשך כמה עשורים החל מ-1927. רק בשנת 2009 נפתח במנגואה מתקן מודרני לטיפול בשפכים אך גם הוא מטפל רק בכ־40% משפכי העיר.

סיבה נוספת לזיהום היא העובדה שאין זרימה סדורה של מים החוצה מהאגם ורק שיטפונות המובילים לעלייה במפלס האגם מאפשרים למים לזרום דרך נהר טיפיטפה לכיוון אגם ניקרגואה. אולם למרות הזיהום, רבים מתושבי מנגואה עדיין חיים לאורך חופי האגם ואוכלים את הדגה המצויה בו.

החי
---

למרות הזיהום הקשה ישנם כ-20 מיני דגים שעדיין חיים באגם מנגואה.

אף על פי שקיים חיבור בין אגם מנגואה לאגם ניקרגואה, הכריש השורי שמאכלס את אגם ניקרגואה אינו יכול לנדוד לאגם מנגואה בעקבות מפל בגובה 3.7 מטר על נהר הטיפיטפה.

גלריה
-----

* נוף לאגם מטיפיטאפה (2003)נוף לאגם מטיפיטאפה (2003)
* הר הגעש מומוטומבוהר הגעש מומוטומבו

קישורים חיצוניים
----------------

ויקישיתוף מדיה וקבצים בנושא **אגם מנגואה** בוויקישיתוף
* JPL NASA: PIA03365: שכבת נופים, אגמים מנגואה (חזית) וניקרגואה (רקע)
* אגם מנגואה, באתר אנציקלופדיה בריטניקה (באנגלית)

הערות שוליים
------------

1. 1 2 3 4 5  Douglas Haynes, [The Lake at the Bottom of the Bottom]. *VQR*, Summer 2011
2. ↑  Hazel Plunkett. *Nicaragua: A Guide to the People, Politics and Culture.* Interlink Books, Dec 1, 2001. pg. 71
3. 1 2  Thorson, Thomas B. "The Status of the Lake Nicaragua Shark: An Updated Appraisal" (1976). Investigations of the Ichthyofauna of Nicaraguan Lakes.Paper 41.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007537021905171
* LCCN: sh94003707
* VIAF: 236074334
* WorldCat (עם VIAF): 236074334

 |
**פרס הטלוויזיה הלאומי השנתי בתחום המוזיקה הפופולרית של Muz-TV** ידוע יותר כ-**פרסי Muz-TV** (ברוסית: **Премия Муз-ТВ**) הוא פרס מוזיקלי המוענק על ידי ערוץ המוזיקה הרוסי Muz-TV מאז 2003. רשימת המועמדים מורכבת על בסיס החלטה של חבר המושבעים, וצופים המצביעים באתר הרשמי של הפרס.

טקס הענקת הפרסים מתקיים בקומפלקס הספורט אולימפיסקי. בשנת 2011 הוא נערך גם בהיכל הקרח בסנקט פטרבורג. בכל שנה מפגיש טקס חלוקת הפרסים המוזיקליים עשרות אלפי צופים. הפרס מלווה במופע קונצרטים בהשתתפות אמנים מועמדים וכוכבי אורח. בין האחרונים יש גם אורחים מיוחדים - כוכבים ברמה עולמית: כריסטינה אגילרה, קייטי פרי, ג'ניפר לופז, 50 סנט, שרון סטון, 30 Seconds to Mars, טוקיו הוטל, סם 41, הפוסיקט דולז ועוד.

קישורים חיצוניים
----------------

ויקישיתוף מדיה וקבצים בנושא **פרסי Muz-TV** בוויקישיתוף
* אתר האינטרנט הרשמי של פרסי Muz-TV (ברוסית)

הערות שוליים
------------

1. ↑  MUZ-TV AWARD 2020, vtb-arena.com (ב־)
2. ↑  Making culture pop: Eurovision stars shine at Muz TV Awards, wiwibloggs, ‏2015-06-07 (ב־American English)
**מרצדס AMG One** (בגרמנית: **Mercedes AMG One**) היא מכונית-על היברידית פלאג-אין במרכב קופה, בעלת שני מקומות ישיבה, שמיוצרת בייצור מוגבל (275 יחידות) על ידי מרצדס AMG חטיבת הביצועים של מרצדס-בנץ מאוגוסט 2022. היא נחשפה ב-1 ביוני 2022. היא מבוססת על מכונית פורמולה 1 של מרצדס AMG, מרצדס AMG F1 W07 וכוללת את המנוע של המכונית אך עם התאמה בכדי שהיא תהיה חוקית לכביש.

בארצות הברית ה-One לא תשווק מכיוון שבשביל שהיא תעמוד בתקנות הרכב של ארצות הברית היא תצטרך לעבור שינויים שיפגעו בביצועים שלה.

היסטוריה
--------

היא הוצגה לראשונה כמכונית קונספט בתערוכת הרכב הבינלאומית של פרנקפורט ב-12 בספטמבר 2017 עם אותם מפרטים כמו גרסת הייצור ובשם "מרצדס AMG Project One". גרסת הייצור הייתה צפויה להיכנס לייצור בסוף 2018 עם מסירה ללקוחות מ-2019, אך עקב בעיות בהשלמת ההתאמה של מערכת ההנעה לכביש הייצור התעכב והחל באוגוסט 2022.

עיצוב
-----

העיצוב החיצוני עוצב בצורה מיוחדת על מנת לשפר את אווירודינמיות, זה כולל כונסי אוויר בצדדים, כונס אוויר בגג וסנפיר שנמתח לאורך חצי מהמכונית בגג. פנים המכונית כוללת הגה פורמולה 1 עם מסכי מידע, אבל עדין ממשיך את המסורת של רכבי מרצדס עם מעטפת עור רך עם תפירה ידנית למושבים.

מפרט טכני
---------

מערכת ההנעה של ה-AMG One מורכבת ממערכת הנעה היברידית פלאג-אין שמקורה במכונית הפורמולה 1 "מרצדס AMG F1 W07", זה כולל חמישה מנועים, מנוע בנזין V6 צילינדרים בנפח 1.6 ליטר טורבו המספק 566 כ"ס בקו אדום של 11,000 סל"ד עם ארבעה מנועים חשמליים שתיים בחלק הקדמי אחד עם מנוע הבנזין מאחור ועוד אחד שמחובר למגדש הטורבו, חמשת המנועים מספקים יחד 1,049 כ"ס ומומנט מרבי של 142.85 קג"מ. תיבת הילוכים רובוטית בעלת שמונה הילוכים והנעה כפולה. נתון התאוצה מ-0 ל-100 קמ"ש עומד על 2.9 שניות ומ-0 עד 200 קמ"ש בתוך 7.0 שניות, המהירות המרבית עומדת על 350 קמ"ש. סוללת ליתיום-יון בקיבולת 8.4 קוט"ש המאפשרת טווח נסיעה חשמלי של 18 ק"מ. צריכת הדלק המשולבת עומדת על 11.5 ק"מ לליטר. פליטת הפחמן דו-חמצני עומדת על 198 גרם לק"מ.

גלריה
-----

* דגם האב טיפוס מבט קדמי
* דגם האב טיפוס מבט אחורי

במדיה
-----

היא מכונית הכיסוי של משחק הווידאו מרוצים Forza Horizon 5.

קישורים חיצוניים
----------------

ויקישיתוף מדיה וקבצים בנושא **מרצדס AMG One** בוויקישיתוף
* 

* אתר האינטרנט הרשמי של מרצדס AMG One (באנגלית)

הערות שוליים
------------

1. ↑  2023 Mercedes-AMG One Debuts: F1 Powered With 1,049 HP, Goes 219 MPH, Motor1.com (באנגלית)
2. ↑  World première of the Mercedes-AMG Project ONE show car: Mercedes-AMG brings Formula 1 technology to the road, marsMediaSite (באנגלית)
3. ↑  Mercedes-AMG One Not Coming To The US As Regulations Would Hurt Performance, Motor1.com (באנגלית)
4. 1 2  cartube, פורמולה 1 חוקית לכביש: מרצדס AMG Project ONE, באתר cartube
5. ↑  Mercedes-AMG One Production Starts, Assembly Is Done By Hand, Motor1.com (באנגלית)
6. ↑  Mercedes-AMG One (2022): Das Formel-1-Hypercar ist fertig, Motor1.com (בגרמנית)
7. ↑  Mercedes-AMG One, ecco l'hypercar da 1.063 CV nata dalla Formula 1, Motor1.com (באיטלקית)
8. ↑  This is the really very final production version of the 1,000bhp+ Mercedes-AMG One, Top Gear, ‏2022-05-31 (באנגלית)
**קרל הרמן ארנדט** (בגרמנית: **Karl Hermann Arndt**; ‏10 במרץ 1892 – 30 בדצמבר 1981) היה גנרל בוורמאכט אשר פיקד על כוחות במהלך מלחמת העולם השנייה.

ביוגרפיה
--------

### ראשית חייו

ארנדט נולד ב-10 במרץ 1892 בגרוסקאואר. מאפריל 1908 למד ארנדט בוולאו, ובהמשך למד בבית הספר לקצינים בפוטסדאם. ב-1 באוקטובר 1911 הוא התגייס לצבא הקיסרות הגרמנית והצטרף לרגימנט הרגלים ה-46 ("גרף קירכבאך" - שלזיה התחתית ה-1). עם הרגימנט השתתף במלחמת העולם הראשונה, בה נפצע מספר פעמים. על הישגיו הוענק לו עיטור צלב הברזל מדרגה ראשונה ושנייה ואות הפציעה בכסף. ב-18 בספטמבר 1918 הוא נלקח בשבי על ידי הבריטים בחזית המערבית, ממנו שוחרר ארנדט ב-20 במרץ 1919, לאחר תום המלחמה.

לאחר חזרתו הביתה, הצטרף ארנדט לרגימנט פולקסווהר ה-5 כקצין פלוגה באוגוסט 1919, שם הועסק כסגן מפקד פלוגה מדצמבר 1919 ועד שהועבר לרייכסווהר. ב-15 בפברואר 1920 הוא הועבר לרגימנט הרובאים ה-105 של הרייכסווהר ושלושה חודשים לאחר מכן לרגימנט הרובאים ה-9. ב-1 באוקטובר 1920 הועבר לרגימנט הרגלים ה-8. לאחר קידומו להאופטמן ב-1 בנובמבר 1928, הוא מונה למפקד הפלוגה ה-3 בפרנקפורט על האודר ב-1 בפברואר 1929.

### מלחמת העולם השנייה

בתחילת מלחמת העולם השנייה, ארנדט פיקד על הגדוד ה-2, רגימנט הרגלים ה-68 של הדיוויזיה ה-32. ב-15 בפברואר 1940 מונה למפקד רגימנט הרגלים ה-511 וב-20 באוקטובר 1940 הועלה לדרגת אוברסט. בחזית המזרחית זכה ארנדט בעיטור צלב האבירים של צלב הברזל ב-23 בינואר 1942. ב-10 בינואר 1943 מונה למפקד הדיוויזיה ה-293, וב-ב-10 במרץ 1943 הועלה לדרגת גנרל-מיור. לאחר הפסדים כבדים באומן, הדיוויזיה שלו פורקה בנובמבר 1943 והשרידים הועברו לדיוויזיה ה-359. ב-8 בנובמבר 1943 הועלה לדרגת גנרל-לויטננט וב-20 בנובמבר אותה שנה מונה למפקד הדיוויזיה ה-359. ב-2 ביולי 1944 קיבל את עיטור הצלב הגרמני בזהב.ב-17 בינואר 1945 מונה בנוסף לסגן מפקד הקורפוס ה-59 וכיהן בתפקיד זה עד ה-24 באפריל 1945. במהלך תקופה זו, הוענק לארנדט תוספת עלי האלון לעיטור צלב האבירים של צלב הברזל ב-1 בפברואר 1945. בימיה האחרונים של המלחמה הוא מונה ב-25 באפריל 1945 למפקד קורפוס הפאנצר ה-39, וב-8 במאי 1945 נכנע בראש כוחותיו לצבא ארצות הברית עם כניעת גרמניה הנאצית.

לאחר המלחמה
-----------

ארנדט שוחרר מהשבי ב-5 ביולי 1947. לאחר שחרורו הוא התגורר בלאנגנהולטהאוזן על למותו ב-30 בדצמבר 1981.

קישורים חיצוניים
----------------

* קרל ארנדט, באתר lexikon-der-wehrmacht (בגרמנית)
**מרצדס אדריאנה רמונה מנואלה פון וייגל** המוכרת יותר בשם נעוריה **מרצדס ילינק** (בגרמנית: **Mercédès Adrienne Ramona Manuela Jellinek**; ‏16 בספטמבר 1889 – 23 בפברואר 1929) הייתה מודל לפיסול ומי ששמה הוענק למותג הרכב הגרמני מרצדס-בנץ. מקור שמה, "Mercédès" (קרי: מרסדס), הוא שם נוצרי ספרדי שמשמעו: רחמים.

ביוגרפיה
--------

מרצדס ילינק הייתה בתם של איש העסקים, הדיפלומט ונהג המרוצים האוסטרו-הונגרי אמיל ילינק (אנ') ואשתו הראשונה רחל גוגמן צ'נרוברט לבית משפחת פרנקו האלג'יראית. נכדתו של אדולף ילינק ואחותו מאב ומאם של ראול פרננד ילינק-מרסדס (גר') שהיה סופר אוסטרי והתאבד בשל רדיפות הנאצים בפברואר 1939.

אביה הזמין קו מכוניות של דיימלר-מוטורן-גזלשאפט על שמה ולאחר שהשם נרשם כסימן מסחרי ב-1902 אף שינה את שמו ושם בניו באופן חוקי לילינק-מרצדס.

מרצדס נישאה פעמיים, ב-1909 עם ברון גרמני בשם קרל פריהר פון שלוסר, ממנו נולדו לה בת ובן. נישואים אלו התפרקו בעת מלחמת העולם הראשונה והיא התדרדרה לקיבוץ נדבות. בהמשך נישא לברון רודולף פון וייגל, שהיה פסל מוכשר אך עני. היא הייתה מוזיקאית ונחשבה לבעל קול סופרן טוב, אך מעולם לא הייתה שותפה לתשוקתו של אביה לרכבים.

אונדין. דמות ראשית במזרקת אונדין בלב עיר המרחצאות באדן ליד וינה, עוצבה לפי דמותה של מרצדס ילינק.
מרצדס שימשה כמודל לפסל יוזף ולנטין קסין (גר') שבנה על פי דמותה, פסל בדמות אישה מתאבלת לקבר המשפחה של משפחת ילינק בבית הקברות של וינה, וכן את הדמות המרכזית במזרקת אונדין בעיר המרחצאות באדן ליד וינה.

ב-1929, בגיל 39, נפטרה מרצדס ילינק מסרטן העצמות ונקברה בחלקה המשפחתית בבית הקברות של וינה ליד סבה, רבה הראשי של העיר, אדולף ילינק.

שמה של מרצדס ילינק נשמר בשם המותג 'מרצדס' שנשמר גם לאחר שהחברה המייצרת נסחרה בשמות אחרים. ב-2022 בחרה יצרנית הרכב לשוב ולהיקרא בשם מרצדס-בנץ AG במקום דיימלר AG.

לקריאה נוספת
------------

* ד"ר חיים גלאון, **מי הייתה מרצדס המסתורית?**, "הארץ", 19 באוגוסט 1987

קישורים חיצוניים
----------------

ויקישיתוף מדיה וקבצים בנושא **מרצדס ילינק** בוויקישיתוף
* תומר הדר, בשבוע הקרוב: יצרנית הרכב הגרמנית תיקרא על שם נכדה של רב, באתר כלכליסט, 29 בינואר 2022
* מרצדס ילינק, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 143613537
* VIAF: 167963114
* WorldCat: viaf-167963114

 |
**קלונוס** (מן המילה היוונית לתנועה מבולבלת אלימה) או **ריטוט** היא סדרה של התכווצויות שרירים לא רצוניות והרפיה. קלונוס הוא סימן לבעיות נוירולוגיות מסוימות והוא קשור, במיוחד, לנגעים בתאי עצב מוטוריים עליונים כמו בשבץ, טרשת נפוצה פגיעה בחוט השדרה ואנצפלופתיה כבדית. שלא כמו הרעידות הקטנות, הספונטניות הידועות כפסציקולציה (התכווצות שרירים קטנה ומקומית) הנגרמת, בדרך כלל כתוצאה מפתולוגיה בתאי העצב המוטוריים הנמוכים, הרי קלונוס גורם לתנועות גדולות המתחילות בדרך כלל על ידי רפלקס.

קלונוס שכיח ביותר בקרסוליים שבהם יש כיפוף מהיר של הרגל כלפי מעלה (dorsiflexion). הוא יכול להיות גם בברכיים שם הוא מתבטא בדחיפה מהירה של פיקת הברך (לכיוון אצבעות כף הרגל). רק קלונוס מתמשך (5 פעימות או יותר) נחשב בלתי תקין.

קלונוס המופיע אחרי החדרת תרופות מסוג סרוטונין מנבאות, כמעט בוודאות, הרעלת סרוטונין.

ראו גם
------

* מיוקלונוס
* התקף טוני-קלוני

קישורים חיצוניים
----------------

* Dr. Gilman on Serotonin Toxicity

הערות שוליים
------------

1. ↑  רִטּוּט במילון רפואה (תשנ"ט), באתר האקדמיה ללשון העברית

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
גנרל **קרל בילוויוס** (בגרמנית: **Karl Bülowius**;‏ 2 במרץ 1890 – 27 במרץ 1945) היה מפקד בכיר בוורמאכט שפיקד על כוחות במלחמת העולם השנייה.

ביוגרפיה
--------

### קריירה מוקדמת

בילוויוס נולד ב-2 במרץ 1890 בקניגסברג, שהשתייכה לאימפריה הגרמנית. בשנת 1907 התגייס לצבא הגרמני הקיסרי, והצטרף לגדוד ההנדסה ה-1 (פרוסיה המזרחית - הנסיך ראדזיוויל), עמו לחם במלחמת העולם הראשונה במסגרת הארמייה הראשונה. בתחילת 1915 מונה לעוזר מפקד ההנדסה בקורפוס ה-1, וב-18 ביוני 1915 הועלה לדרגת אובר לוטננט. בשנת 1916 מונה בילוויוס למפקד פלוגת ההנדסה ה-213, ובאוגוסט 1917 מונה למפקד פלוגת ההנדסה ה-205, שפעלה בזירה הארץ ישראלית. ב-18 במאי 1918 הועלה לדרגת האופטמן, ובקיץ 1918 הועבר לגדוד ההנדסה ה-14. על פעולותיו בקרבות קיבל את עיטורי צלב הברזל דרגה ראשונה ושנייה, וצלב הכבוד של מלחמת העולם 1914/1918.

לאחר המלחמה הצטרף בילוויוס לרייכסווהר, אולם בשנת 1920 פרש מהצבא. בשנת 1924 הצטרף בילוויוס לרייכסווהר, וב-1 באפריל 1934 הועלה לדרגת מיור. ב-1 באוקטובר 1934 מונה למפקד גדוד ההנדסה ה-11, וב-1 באוגוסט 1936 הועלה לדרגת אוברסט לוטננט. ב-6 באוקטובר 1936 מונה בילוויוס למפקד אגד הנדסת הביצורים ה-6, ובינואר 1939 הועלה לדרגת אוברסט, וב-1 בפברואר 1939 מונה בילוויוס למפקד אגד ההנדסה ה-10.

### מלחמת העולם השנייה

בפרוץ המלחמה היה בילוויוס מפקד אגד ההנדסה ה-10, ובסוף אוקטובר 1939 מונה לקצין ההנדסה הראשי של הארמייה השמינית, ולאחר מכן קצין ההנדסה הראשי של הכוחות בפולין. בסוף אוקטובר 1939 מונה לקצין ההנדסה הראשי של הארמייה התשיעית, והשתתף עימה במבצע ברברוסה. ב-1 באפריל 1942 הועלה בילוויוס לדרגת גנרל מיור, ובאוקטובר 1942 מונה לקצין ההנדסה הראשי של ארמיית הפאנצר אפריקה. ב-30 בנובמבר 1942 קיבל בילוויוס על פעולותיו את עיטור הצלב הגרמני בכסף, וב-17 בפברואר 1943 מונה למפקד זמני של ארמיית הפאנצר הגרמנית-איטלקית. ב-22 בפברואר מונה בילוויוס לקצין ההנדסה הראשי של קבוצת ארמיות אפריקה, ב-31 במרץ 1943 מונה בילוויוס למפקד דיוויזיית פון מנטויפל, וב-1 באפריל 1943 הוא הועלה לדרגת גנרל לוטננט.

ב-9 במאי 1943 נכנע בילוויוס לצבא האמריקני, ונשלח למחנה שבויים בארצות הברית. ב-27 במרץ 1945 התאבד בילוויוס במחנה פורסט שבטנסי, ארצות הברית, בגיל 55.

קישורים חיצוניים
----------------

* קרל בילוויוס באתר lexikon-der-wehrmacht (בגרמנית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 127683577
* ISNI: 0000 0000 1677 2583
* VIAF: 52718772
* WorldCat: viaf-52718772

 |
**קרל אַמסון יואל** (בגרמנית: **Karl Amson Joel**;‏ 20 בנובמבר 1889, קולמבורג (אנ')‏ - 4 בנובמבר 1982, נירנברג) היה סוחר טקסטיל גרמני יהודי, בעליה של חברת Joel Macht Fabrik. הוא סבם של המנצח אלכסנדר ג'ואל (אנ') והמוזיקאי בילי ג'ואל.

ביוגרפיה
--------

יואל, בנו של סוחר טקסטיל, ייסד בשנת 1928 בנירנברג חברה להזמנת מוצרי טקסטיל וביגוד בדואר. שנה לאחר מכן החל הייצור. חברתו של יואל הפכה במהרה לאחת המובילות בתחומי מכירות בדואר בגרמניה (יחד עם Quelle-Schöpflin).

לאחר עליית הנאצים לשלטון (1933) הופלה יואל על ידי המנהיגים האזוריים של המפלגה הנאצית, במיוחד יוליוס שטרייכר. לכן העביר יואל את החברה לברלין הבירה בשנת 1934, ושם שכר אתר למפעל בוודינג והתקין מכונות אריזה חדשות; מחלקת התפרים נותרה בנירנברג. עם התגברות האפליה (למשל, חיוב סימון משלוחים באות "J" כסמל ליהודי), ועם התגברות האריזציה, נאלץ יואל למכור את החברה ליוזף נקרמן (אנ') ב-1938. התשלום המקורי של 2.3 מיליון רייכסמארק הופחת על ידי נקרמן ל-1.1 מיליון רייכסמארק. הכסף הועבר לנאמנות לבנק הארדי ושות' (.*Hardy & Co)* בברלין.

ביולי 1938 היגרו יואל ואשתו מטה לשווייץ, שם למד בפנימייה בנם הלמוט (שנקרא מאוחר יותר הווארד), לימים אביו של בילי ג'ואל. כמי כסוּוג כ-"Devisenausländer" (מהגר מטעמים כלכליים) לא יכול היה יואל לקבל גישה אל חשבון הנאמנות בברלין. באוגוסט 1938 נאסרה חזרתו ובספטמבר הוחרמו יתר עסקיו. דרך צרפת ואנגליה הפליגו בינואר 1939 לקובה ומשם הגיעו לארצות הברית, שם פתח יואל עסק חדש ב-1942.

ב-1957 קיבל יואל פיצוי של 2 מיליון מארק גרמני מנקרמן עבור חברתו. באותה תקופה הייתה בבעלותו של נקרמן החברה המשגשגת ביותר בגרמניה להזמנות בדואר. 

ב-1964 חזר יואל לנירנברג, שם נשאר עד מותו ב-1982.

קישורים חיצוניים
----------------

ויקישיתוף מדיה וקבצים בנושא **קרל אמסון יואל** בוויקישיתוף

הערות שוליים
------------

1. ↑  בילי ג'ואל (30 ביולי 2012). "Billy Joel". Here's The Thing. נבדק ב-2012-08-03. They had a mail-order textile business, Joel Macht Fabrik ... `{{cite web}}`:  (עזרה)
2. ↑  Julia Goldman (17 בינואר 2003). "Stranger No More". The Jewish Week. נבדק ב-2012-08-03. The purchaser was Josef Neckermann, a 25-year-old Wuerzberg native and Nazi-party member who earlier had bought out the Jewish department store king, Siegmund Ruschkewitz. Without realizing the significance of his actions, Neckermann reportedly wrote in his memoirs, "I just carefully stirred my cup of coffee ... and thus became an aryaniser." `{{cite news}}`:  (עזרה)
3. ↑

|  |  |
| --- | --- |
| בקרת זהויות עריכת הנתון בוויקינתונים | 
* GND: 102896949X
* VIAF: 288060563
* WorldCat (עם VIAF): 288060563

 |
מודל של פרסטוסוכוס
**פרסטוסוכוס** (שם מדעי: ***Prestosuchus***) הוא סוג של זוחל גדול נכחד מקבוצת ארכוזאוריה שהיה קרוב רחוק של התנינאים הקיימים. יצור זה היה קרובו של הפוסטוסוכוס שחי מאוחר יותר. מאובני היצור נמצאו בחפירות בברזיל, והוא חי לפני 235–242 מיליון שנה באמצע תור הטריאס שבעידן המזוזואיקון. הוא קרוי על שם עיר הולדת הפלאונטולוג וינסנט פרסטס דה אלמיידה, פרסטס (Prestes).

מאפיינים
--------

יצור זה היה דומה במראהו לתנין, אך היה יכול לנוע על היבשה מהר יותר. ממדיו הוערכו באורך 5 מטר, אך מחקרים עדכניים מעריכים שעלה על 7 מטר, דבר ההופך אותו לאחד מהגדולים שבזוחלי תקופתו ומהגדולים שבארכוזאורים שאינם דינוזאורים. היו לו עצמות ירכיים שחסרים לתנינים המודרניים, ואיתם אולי הוא היה יכול להזדקף לזמן מה ולנוע מהר. בצורתו הוא מזכיר מאוד את קרובו הפופוזאורוס, אך היה גדול בהרבה.

בתרבות
------

זוחל זה הופיע במשחק עולם היורה: המשחק.

קישורים חיצוניים
----------------

ויקישיתוף מדיה וקבצים בנושא **פרסטוסוכוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |
בתחום המחשב, **סוס טרויאני** (Trojan horse) היא תוכנה זדונית המתחזה לתוכנה תמימה, אשר עם התקנתה על מחשב הנפגע היא תשמש לביצוע תקיפת סייבר או לגרימת נזק אחר (השם שאול מהסיפור על הסוס הטרויאני במלחמת טרויה). סוס טרויאני מופיע בדרך כלל כקובץ המצורף לדואר אלקטרוני, כקישור לקובץ ברשת האינטרנט או כתוכנה להורדה. פתיחת הקובץ, הקישור או הורדת התוכנה והתקנתה יגרמו להתקנת הסוס הטרויאני על המחשב הנפגע. לעיתים קרובות יעשה שימוש בטכניקות של הנדסה חברתית כדי לפתות את המשתמש לפתוח את הקובץ, או הקישור או להוריד ולהתקין את התוכנה.

איור של סוס טרויאני, מקור השם
קיימים סוסים טרויאניים שתפקידם לתת הרשאות למשתמש אחר להיכנס למחשב הנפגע מרחוק. פעולה זו נקראת גם "התקנת דלת אחורית" (BackDoor). סוסים טרויאניים אחרים מוגדרים רוגלות, ולפיכך, משמשים לאיסוף מידע (למשל, מספרי כרטיסי אשראי שהמשתמש מקליד) מהמחשב שבו הותקנו ושולחים אותו ליעד מוגדר מראש. סכנה נוספת היא הפיכת המחשב לזומבי באמצעות תוכנת הסוס הטרויאני. מחשב זומבי הוא מחשב הנשלט מרחוק באמצעות המנגנון של תוכנת הסוס הטרויאני. אף על פי שרוב הזמן מחשב זה מתפקד כרגיל, ניתן להורות לו מרחוק לבצע פעולה בניגוד לרצון בעליו. כאשר מחשב כזה מחובר לרשת, הוא עלול לשמש לביצוע התקפת מניעת שירות, שליחת דואר זבל אלקטרוני וכו'.

ישנם שימושים נוספים לתוכנות סוסים טרויאניים, למשל גנבת סיסמאות והתחזות לבעל המחשב בכניסה לאתרים שונים. תוכנות סוס טרויאני שימשו בישראל לריגול תעשייתי של חברות מפורסמות במשק הישראלי. ב-2013 תועד לראשונה שימוש בסוס טרויאני מסוג "מחסום הצפנה (CryptoLocker)" - תוכנה המביאה להצפנת הקבצים במחשב המותקף, כשבעקבות ההצפנה ואי-היכולת להשתמש באותם קבצים, מופיעה בקשה לתשלום כופר לצורך קבלת קוד לשחרור ההצפנה. בשנת 2014 התגלתה נוזקה Dendroid, היא הייתה בין הראשונות נוזקות מסוג סוס טרויאני שעברו את השומרים של "אנדרואיד".

תוכנות אנטי-וירוס מיועדות לגלות גם סוסים טרויאניים ולבודד או למחוק את הקבצים הנגועים. בשל כך יש להקפיד לסרוק כל קובץ המותקן או מופעל על המחשב, או לחלופין להשתמש באופציית **סריקה בזמן אמת** של תוכנת האנטי-וירוס.

ראו גם
------

* מונחים בתוכנה
* וירוס מחשב
* תולעת מחשב
* פרצת אבטחה
* פרשת הסוס הטרויאני

קישורים חיצוניים
----------------

ויקישיתוף מדיה וקבצים בנושא **סוס טרויאני** בוויקישיתוף
* קטע קול רן לוי, 'הסוס הטרויאני', פרשת הריגול הממוחשב, באתר "עושים היסטוריה" (שידור של הפודקאסט וטקסט מלא שלו)
* סוס טרויאני, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4779909-2

 |
**תהליך קוואזי סטטי** בתרמודינמיקה הוא תהליך תרמודינמי, שקורה לאט מספיק כך שהמערכת תישאר בשיווי משקל תרמודינמי במהלכו. המילה "**קוואזי**" מקורה בלטינית, (quasi) פירושה כאילו. זהו תהליך כמעט סטטי. כאשר המערכת עוברת ממצב אחד למצב אחר, בכל צעד של המעבר היא כמעט בשיווי משקל. דוגמה לכך היא התרחבות קוואזי סטטית, בה נפח המערכת משתנה באטיות כה רבה, כך שהלחץ נשאר אחיד בכל המערכת בכל צעד במהלך התהליך. תהליך אידיאלי כזה הוא רצף של מצבי שיווי משקל, המאופיינים באיטיות אינסופית של המעבר ביניהם.

רק בתהליך קוואזי סטטי ניתן להגדיר במדויק גדלים אינטנסיביים (כגון לחץ, טמפרטורה, נפח, אנטרופיה) של המערכת בכל צעד במהלך התהליך. כלומר להגדיר את המצב המאקרוסקופי של המערכת; אחרת, לחלקים שונים של המערכת יהיו ערכים שונים של גדלים אלה כיוון שהמערכת אינה בשיווי משקל במהלך התהליך.

התנהגות המערכת בפועל היא רציפה, אך המודל הקוואזי סטטי מאפשר להגדיר בכל צעד בתהליך את ערכי הנפח והלחץ של המערכת ועל כן ניתן לצייר מסלול בין המצבים השונים ביניהם עוברת המערכת, בדיאגרמת PV.

תהליך הפיך
----------

המונח התאורטי 'תהליך הפיך' הוא שימושי, אף על פי החוק השני של התרמודינמיקה אין תהליך הפיך מושלם ומדובר במצב אידיאלי. לדוגמה, דחיסה איטית של מערכת על ידי בוכנה הנתונה לחיכוך היא תהליך שאינו הפיך; אף על פי שהמערכת נמצאת תמיד בשיווי משקל תרמי, החיכוך גורם להיווצרותה של אנטרופיה, בניגוד להגדרת הפיכות. תהליך העברת חום איטית בין שני גופים בעלי שתי טמפרטורות שונות לחלוטין, כאשר קצב העברת החום נשלט על ידי מחיצה מוליכה גרועה ביניהם, הוא תהליך איטי שלא ניתן אפילו בתיאור אידיאלי לטעון כי הוא הפיך. במקרה זה, לא משנה עד כמה התהליך איטי, סדרת המצבים של המערכת המורכבת המכילה את שני הגופים, רחוקה משיווי משקל, שכן שיווי משקל תרמי למערכת מורכבת זו מחייב ששני הגופים יהיו באותה טמפרטורה.

תהליך הפיך הוא תהליך קוואזי סטטי, ואילו תהליך קוואזי סטטי אינו תמיד הפיך.

עבודת לחץ-נפח בתהליכים קוואזי סטטיים שונים
------------------------------------------

1. לחץ קבוע: תהליכים איזובריים,
{\displaystyle W\_{1-2}=\int PdV=P(V\_{2}-V\_{1})}
2. נפח קבוע: תהליכים איזוכוריים,
{\displaystyle W\_{1-2}=\int PdV=0}
3. טמפרטורה קבועה: תהליכים איזותרמיים,
{\displaystyle W\_{1-2}=\int PdV,} כאשר *P* משתנה עם *V* דרך {\displaystyle \quad PV=P\_{1}V\_{1}=C}, כך ש:
{\displaystyle W\_{1-2}=P\_{1}V\_{1}\ln {\frac {V\_{1}}{V\_{2}}}}
4. תהליכים פוליטרופיים,
{\displaystyle W\_{1-2}={\frac {P\_{1}V\_{1}-P\_{2}V\_{2}}{n-1}}}

ראו גם
------

* תהליך איזוברי
* תהליך איזוכורי
* תהליך איזותרמי
* תהליך פוליטרופי
* תהליך הפיך

הערות שוליים
------------

1. ↑  Lewis, C.T. Short, C. (1879). *A Latin Dictionary*, Clarendon Press, Oxford, page 1507.
2. ↑  Schroeder, Daniel (2000). *An Introduction to Thermal Physics*. United States: Addison Wesley Longman. pp. 20–21. ISBN 0-201-38027-7.
3. ↑  Rajput, R.K. (2010). *A Textbook of Engineering Thermodynamics*, 4th edition, Laxmi Publications (P) Ltd, New Delhi, pages 21, 45, 58.